# ΓΥΜΝΑΣΙΟ ΑΓΙΟΥ ΑΘΑΝΑΣΙΟΥ 2023-2024

**ΕΣΩΤΕΡΙΚΟΙ ΚΑΝΟΝΙΣΜΟΙ**

**ΕΙΣΑΓΩΓΗ**

Κύριος στόχος της Παιδείας μας είναι η δημιουργία ανθρώπων ολοκληρωμένων, που θα καταστούν οι αυριανοί ελεύθεροι, υπεύθυνοι και δημοκρατικοί πολίτες.

Στόχος του Σχολείου μας, όπως και κάθε Σχολείου, είναι να προσφέρει στους μαθητές του Αρετή και Γνώση. Αυτά μπορούν να επιτευχθούν με προσπάθεια, επιμέλεια και μελέτη σ΄ ένα σχολικό περιβάλλον, όπου οι σχέσεις καθηγητών και μαθητών είναι αρμονικές και διέπονται από αγάπη, κατανόηση και δημοκρατική συμπεριφορά.

Το Σχολείο είναι μια μικρή κοινωνία που λειτουργεί σύμφωνα με τους Κανονισμούς Λειτουργίας των Δημόσιων Σχολείων Μέσης Εκπαίδευσης και τους Εσωτερικούς Κανονισμούς της κάθε σχολικής μονάδας. Η αυτόβουλη και συνειδητή τήρηση, από μέρους των μαθητών, των κανονισμών αυτών διασφαλίζει, την ομαλή λειτουργία του Σχολείου, που είναι παράγοντας σημαντικός για μια επιτυχημένη σχολική χρονιά και συντελεί στο να γίνει η Δημοκρατία βίωμα και τρόπος ζωής στην ατομική και στην κοινωνική μας ζωή. Όταν επιτυγχάνεται στο σχολείο ο σεβασμός προς τον συμμαθητή, τον καθηγητή, τον σχολικό χώρο, τότε καλλιεργείται και ο σεβασμός προς τον συμπολίτη και την πολιτεία ευρύτερα.

# 1. ΕΝΑΡΞΗ ΣΧΟΛΙΚΟΥ ΕΤΟΥΣ - ΤΕΤΡΑΜΗΝΑ - ΩΡΑΡΙΟ

* Οι σχολικές εργασίες αρχίζουν την 1η Σεπτεμβρίου για τους/τις εκπαιδευτικούς και

λήγουν την 30ηΙουνίου.

* Τα μαθήματα αρχίζουν σύμφωνα με την Εγκύκλιο του Υπουργείου Παιδείας,

Αθλητισμού και Νεολαίας (την 5η εργάσιμη μέρα μετά την 1η Σεπτεμβρίου).

* Το σχολικό έτος διακρίνεται, για σκοπούς κατανομής της διδασκόμενης ύλης

και αξιολόγησης των μαθητών, σε δύο τετράμηνα.

**Α΄ Τετράμηνο: έναρξη μαθημάτων 7 Σεπτεμβρίου 2023 μέχρι 15 Ιανουαρίου 2024**

**Β΄ Τετράμηνο**: **16 Ιανουαρίου 2024** μέχρι **τη λήξη των μαθημάτων** **- 28 Μαΐου 2024**.

Η ενιαία γραπτή αξιολόγηση εξεταζόμενων μαθημάτων αρχίζει στις 29 Μαΐου μέχρι τις 6 Ιουνίου 2024 .

Για τη σχολική χρονιά 2023–2024 ως **Μέρες Εκπαιδευτικού** ορίζονται: **η 14η Δεκεμβρίου 2023 (Α΄ Τετράμηνο).** Για το  **Β΄ Τετράμηνο,** η **14η Φεβρουαρίου 2024:**  Νοείται ότι οι δύο αυτές μέρες θα αξιοποιηθούν για την επιμόρφωση των εκπαιδευτικών και οι μαθητές δεν προσέρχονται στο σχολείο.

# ΩΡΑΡΙΟ ΛΕΙΤΟΥΡΓΙΑΣ ΤΟΥ ΣΧΟΛΕΙΟΥ - ΠΡΟΓΡΑΜΜΑ

|  |  |
| --- | --- |
| **8ωρο πρόγραμμα ΔΕΥΤΕΡΑ - ΤΡΙΤΗ - ΠΕΜΠΤΗ** | **7ωρο πρόγραμμα ΤΕΤΑΡΤΗ - ΠΑΡΑΣΚΕΥΗ** |
| 1η περίοδος: 7 :30 – 8 :10  2η περίοδος: 8 :10 – 8: 50  Διάλειμμα 20΄  3η περίοδος: 9 :10 – 9: 50  4η περίοδος : 9: 50 -10: 30  Διάλειμμα 15΄  5η περίοδος: 10: 45 – 11: 25  6η περίοδος: 11:25 – 12 :05  Διάλειμμα 10΄  7η περίοδος: 12: 15 – 12: 55  8η περίοδος: 12 :55 – 13: 35 | 1η περίοδος: 7: 30 – 8: 15  2η περίοδος: 8 :15 – 9 :00  Διάλειμμα 20΄  3η περίοδος: 9 : 20 – 10 :05  4η περίοδος: 10 :05 -10: 50  Διάλειμμα 20΄  5η περίοδος: 11 :10 – 11: 55  6η περίοδος: 11: 55 – 12: 40  Διάλειμμα 10΄  7η περίοδος 12: 50 – 13 :35 |

1. **ΑΡΓΙΕΣ ΣΧΟΛΙΚΗΣ ΧΡΟΝΙΑΣ (2023-2024)**

**1η Οκτωβρίου:** Επέτειος Ανακήρυξης της Κυπριακής Ανεξαρτησίας.

**28η Οκτωβρίου**: Εθνική Επέτειος του ΟΧΙ (1940).

**24η Δεκεμβρίου – 6ηΙανουαρίου:** Διακοπές Χριστουγέννων.

**30η Ιανουαρίου**: Γιορτή των Τριών Ιεραρχών και Ελληνικών Γραμμάτων.

**18η** **Μαρτίου**: Καθαρά Δευτέρα.

**25η Μαρτίου**: Εθνική Επέτειος της Ελληνικής Επανάστασης του 1821.

1η **Απριλίου**: Επέτειος της Έναρξης Κυπριακού Απελευθερωτικού Αγώνα 1955-59.

**29η Απριλίου – 12η Μαΐου 2024:** Διακοπές του Πάσχα**.**

1η **Μαΐου:** Εργατική Πρωτομαγιά.

**6η Μαΐου:** Ονομαστήρια του Αρχιεπισκόπου Κύπρου.

**11η** **Ιουνίου:** Γιορτή Αποστόλου Βαρνάβα.

**24η Ιουνίου:** Αγίου Πνεύματος.

# ΑΠΟΥΣΙΕΣ-ΚΑΘΥΣΤΕΡΗΣΕΙΣ

Οι μαθητές/τριες προσέρχονται έγκαιρα στο σχολείο (η έγκαιρη προσέλευση αποτελεί αποκλειστική ευθύνη των γονέων/κηδεμόνων), ώστε στις 7.30΄ π.μ. να βρίσκονται στην τάξη τους. Σε περίπτωση οποιασδήποτε καθυστέρησης **το πρωί ή σε ενδιάμεση** περίοδο, ο/η διδάσκων/ουσα Καθηγητής/τρια καταχωρεί τον χρόνο καθυστέρησης στο απουσιολόγιο.

**Σε περίπτωση απρόβλεπτης ή προβλεπόμενης απουσίας του μαθητή/τριας από το σχολείο, οι γονείς έχουν υποχρέωση να ενημερώσουν το σχολείο**. **Η συστηματική καθυστέρηση αποτελεί πειθαρχικό παράπτωμα και αντιμετωπίζεται με Παιδαγωγικά μέτρα που επιβάλλει ο Υπεύθυνος Β.Δ.**

* **Η αυθαίρετη απουσία** την 1η περίοδο ή σε ενδιάμεσες ώρες είναι αδικαιολόγητη και αποτελεί πειθαρχικό παράπτωμα, για το οποίο επιβάλλεται από τη Διεύθυνση η ανάλογη τιμωρία. Ενημερώνεται σχετικά ο γονέας/κηδεμόνας.
* **Η αποχώρηση μαθητή** από το Σχολείο σε ώρες λειτουργίας του, χωρίς άδεια της Διεύθυνσης, για οποιοδήποτε λόγο, αποτελεί σοβαρό παράπτωμα. Ειδοποιείται αμέσως ο γονέας/κηδεμόνας και επιβάλλονται τα ανάλογα παιδαγωγικά μέτρα.
* **Η αποχή μαθητή** από κοινές συγκεντρώσεις ή σχολικές εκδηλώσεις συνιστά πειθαρχικό παράπτωμα.
* **Η αποχή από εκδρομές** χρεώνεται ως απουσία (θεωρείται ότι σημειώνει τόσες απουσίες όσες και τα μαθήματα της ημέρας της εκδρομής), και χρειάζεται δικαιολόγησή της από τον γονέα/κηδεμόνα.
* **Όλες οι πιο πάνω περιπτώσεις** συνεπάγονται τη λήψη μέτρων όπως προβλέπονται από τους Κανονισμούς Λειτουργίας των Σχολείων, οι οποίοι ψηφίστηκαν το 2017 από τη Βουλή των Αντιπροσώπων.

# 4. ΣΤΟΛΗ ΚΑΙ ΕΜΦΑΝΙΣΗ

**(Α) Καθημερινή στολή**

(α) **Στολή Μαθητών:**

**Πουκάμισο:** Άσπρο, **φανέλα:** άσπρη, μαύρη, γκρίζα ή μπλε σκούρο (μονόχρωμη χωρίς σχέδια, γράμματα ή αριθμούς).

**Παντελόνι:** Γκρίζο σκούρο, μαύρο ή τζιν (χωρίς οποιοδήποτε σχίσιμο ή ξεθώριασμα) χωρίς εξωτερικές τσέπες.

**Πουλόβερ ή Φούτερ:** Μαύρο, γκρίζο, μπλε (μονόχρωμο χωρίς διαφημίσεις ή διακριτικά σχέδια).

**Σακάκι ή Μπουφάν:** Μαύρο, γκρίζο, μπλε μονόχρωμο χωρίς διαφημίσεις ή διακριτικά σχέδια.

**Παπούτσια:** Mαύρα (πολιτικά) **ή αθλητικά** (χρώμα άσπρο, μαύρο, γκρίζο, μπλε σκούρο).

(β) **Στολή μαθητριών:**

**Πουκάμισο:** άσπρο, **φανέλα**: άσπρη, μαύρη, γκρίζα ή μπλε σκούρο (μονόχρωμη χωρίς σχέδια, γράμματα ή αριθμούς).

**Φούστα:** Μπλε μακριά με πιέτες γύρω- γύρω και σε μήκος που να φθάνει λίγο πιο κάτω από το γόνατο.

**Παντελόνι:** Γκρίζο σκούρο, μαύρο, ή τζιν (χωρίς οποιοδήποτε σχίσιμο ή ξεθώριασμα), χωρίς εξωτερικές τσέπες. Το πολύ εφαρμοστό ή χαμηλόμεσο ή με χαμηλό καβάλο, παντελόνι, δεν επιτρέπεται.

**Πουλόβερ ή Φούτερ:** Μαύρο, γκρίζο, μπλε (μονόχρωμο χωρίς διαφημίσεις ή διακριτικά σχέδια).

**Σακάκι ή μπουφάν:** Μαύρο, γκρίζο, μπλε (μονόχρωμο χωρίς διαφημίσεις ή διακριτικά σχέδια).

**Παπούτσια:** Κλειστά μαύρα χωρίς τακούνι ή αθλητικά (Χρώμα άσπρο, μαύρο, γκρίζο, μπλε σκούρο).

Όλα τα ρούχα που αποτελούν μέρος της στολής πρέπει να είναι **μονόχρωμα** χωρίς λωρίδες άλλου χρώματος ή σχέδια ή γράμματα ή επιγραφές. Τα λογότυπα επιτρέπονται αν είναι σε διακριτικό μέγεθος.

Επιτρέπονται οι μπλούζες και τα φούτερ (τα οποία σχεδιάζονται από το Κεντρικό Μαθητικό Συμβούλιο) με τη σύμφωνη γνώμη της Διεύθυνσης του Σχολείου.

Κατά τους χειμερινούς μήνες, (Δεκέμβριος, Ιανουάριος, Φεβρουάριος) επιτρέπεται το κασκόλ, μονόχρωμο μπλε ή γκρίζο ή μαύρο ή λευκό. Επίσης επιτρέπεται μπλε ή γκρίζο ή μαύρο σκουφάκι, κατά τη διάρκεια των Διαλειμμάτων. Όμως το κασκόλ ή το σκουφάκι, απαγορεύεται να φέρουν επιγραφές, διαφημιστικά μηνύματα, σήματα/σχέδια οργανώσεων, κομμάτων ή σήματα ποδοσφαιρικών ή άλλων ομάδων. Το σκουφάκι δεν επιτρέπεται να φοριέται στην αίθουσα διδασκαλίας (γενικά σε κλειστούς χώρους) ή σε εκδηλώσεις του Σχολείου.

* Οι μαθητές/τριες φορούν καθημερινά και καθ’ όλη τη διάρκεια του σχολικού έτους, συμπεριλαμβανομένης και της εξεταστικής περιόδου (Μαΐου-Ιουνίου), την καθορισμένη (καθημερινή) στολή.
* Η προσέλευση μαθητών στο σχολείο χωρίς στολή αποτελεί πειθαρχικό παράπτωμα που τιμωρείται. Όλοι οι Διδάσκοντες οφείλουν να κάνουν καθημερινά έλεγχο στολής και στη συνέχεια **να ενημερώνουν γραπτώς τον Υπεύθυνο Διοικητικό Βοηθό του Τμήματος** ο οποίος στη συνέχεια επιλαμβάνεται του θέματος. Τυχόν συνέχιση του παραπτώματος συνεπάγεται και ανάλογη αύξηση πειθαρχικών μέτρων.

**ΠΡΟΣΟΧΗ:**

* **Φόρμες:** Οι φόρμες δεν επιτρέπονται από τους Κανονισμούς του Υπουργείου Παιδείας αλλά η Διεύθυνση, σας έχει παραχωρήσει το δικαίωμα να τις φοράτε από την 1η Νοεμβρίου μέχρι τις 31 Μαρτίου ή ανάλογα άλλων σχετικών αποφάσεων της Διεύθυνσης. Δεν επιτρέπονται οι φόρμες τύπου βράκας ή τύπου κολάν που φέρουν αναγραμμένα γράμματα ή λωρίδες άλλου χρώματος.
* Αν μαθητής/τρια παραβιάζει τη συμφωνία με τα χρώματα (μονόχρωμες μαύρου, σκούρου μπλε ή σκούρου γκρίζου χρώματος, χωρίς γραμμές) το Σχολείο έχει το δικαίωμα να ανακαλέσει το προνόμιο της φόρμας και να επιβάλει ΜΟΝΟ το γκρίζο, μαύρο και τζιν παντελόνι.
* Μαθητής/τρια που θα έρχεται στο Σχολείο με επιλογές ένδυσης που δεν έχουν αποφασιστεί από το σχολείο, θα τιμωρείται (παραβίαση μαθητικής στολής).
* **Για λόγους υγιεινής/καθαριότητας οι μαθητές/τριες δεν πρέπει να μπαίνουν στην τάξη με τις ίδιες φόρμες που είχαν χρησιμοποιήσει στο μάθημα της φυσικής Αγωγής.**

Σημείωση: Η στολή είναι υποχρεωτική για όλους τους μαθητές σύμφωνα με την νομοθεσία του 2017 και τις Εγκυκλίους του Υπουργείου Παιδείας. Η τήρηση του κανονισμού σχετικά με τη στολή είναι αποκλειστική ευθύνη του ίδιου του μαθητή και της οικογένειάς του.

Μαθητής/τρια που αντιμετωπίζει οικονομικά προβλήματα και δεν μπορεί να ανταποκριθεί στις απαιτήσεις του Κανονισμού για τη Στολή, ενημερώνει έγκαιρα το σχολείο, ώστε μέσα στα πλαίσια της μαθητικής πρόνοιας, να αντιμετωπιστεί το πρόβλημα.

# (Β) Στολή Γυμναστικής:

**(α) Μαθητών:**

* **Φανέλα:** Άσπρη με κοντό μανίκι (χωρίς διαφημίσεις).
* **Φόρμα**: Γκρίζα, μπλε ή μαύρη χωρίς σχέδια, γράμματα ή αριθμούς.
* **Παντελονάκι**: μπλε ή μαύρο.
* **Παπούτσια:** Αθλητικά (χρώμα μαύρο, μπλε σκούρο, άσπρο, γκρίζο).

**(β) Μαθητριών:**

* **Φανέλα**: Άσπρη με κοντό μανίκι (χωρίς διαφημίσεις).
* **Φόρμα**: γκρίζα, μπλε ή μαύρη χωρίς σχέδια, γράμματα ή αριθμούς.
* **Παντελονάκι**: μπλε ή μαύρο.
* **Παπούτσια:** Αθλητικά (χρώμα μαύρο, μπλε σκούρο, άσπρο, γκρίζο).

Οι μαθητές φέρουν μαζί τους τη Στολή της Γυμναστικής και τη φορούν πριν από το μάθημα χρησιμοποιώντας τα Αποδυτήρια του σχολείου. **Δεν προσέρχονται και δεν αποχωρούν από το σχολείο φορώντας τη Στολή της Γυμναστικής**.

Οι μαθητές και οι μαθήτριες προσέρχονται στο Σχολείο με φόρμα της Γυμναστικής μόνο στην περίπτωση κατά την οποία έχουν την ΠΡΩΤΗ ΠΕΡΙΟΔΟ ΓΥΜΝΑΣΤΙΚΗ. Αποχωρούν από το Σχολείο με αυτή, μόνο στην περίπτωση κατά την οποία έχουν Γυμναστική την ΤΕΛΕΥΤΑΙΑ ΠΕΡΙΟΔΟ. Κατά τις υπόλοιπες περιόδους φορούν την καθημερινή Στολή τους.

# (Γ) Στολή Εκδρομής:

Στις εκδρομές οι μαθητές/τριες μπορούν να φορούν παντελόνι τζιν (χωρίς τρύπες) ή φόρμες, χρώματος μπλε, μαύρου ή γκρίζου και από πάνω φανέλα/μπλούζα, πουκάμισο, πουλόβερ, μπουφάν στα χρώματα της στολής του Σχολείου. Γενικά να είναι ντυμένοι απλά.

# (Δ)Επίσημη στολή

**(α) Για τους μαθητές:**

* **Σακάκι/Μπουφάν:** μπλε, απλό.
* **Παντελόνι:** Γκρίζο, μαθητικό.
* **Πουκάμισο:** Άσπρο με γιακά και μακρύ μανίκι.
* **Κάλτσες**: Μαύρες, γκρίζες ή μπλε.
* **Γραβάτα:** Μπλε με το λογότυπο του Σχολείου.
* **Πουλόβερ:** Μπλε, με μανίκι και με άνοιγμα στο λαιμό σε σχήμα V .
* **Παπούτσια:** Μαύρα, δερμάτινα, απλά.

**(β)** **Για τις μαθήτριες:**

* **Σακάκι/Μπουφάν:** μπλε, απλό.
* **Φούστα:** Μπλε με πιέτες γύρω-γύρω και σε μήκος που να φθάνει λίγο πιο κάτω από το γόνατο.
* **Πουκάμισο:** Άσπρο με γιακά και μακρύ μανίκι.
* **Κάλτσες:** μαύρες, γκρίζες ή μπλε.
* **Γραβάτα:** Μπλε με το σήμα του σχολείου.
* **Πουλόβερ:** Μπλε, με μανίκι και με άνοιγμα στο λαιμό σε σχήμα V.
* **Παπούτσια:** Μαύρα χωρίς ψηλά τακούνια.

# Η επίσημη στολή είναι υποχρεωτική στις πιο κάτω περιπτώσεις:

(α) Στους συμμετέχοντες στους εορτασμούς του σχολείου. (π.χ.

28η Οκτωβρίου, 25η Μαρτίου, 1η Απριλίου κ.ά.).

(β) Στις αντιπροσωπεύσεις, στις δοξολογίες, στις επισκέψεις, στις καταθέσεις

στεφάνων κ.λπ.

# (γ) Στις παρελάσεις, χορωδία, απαγγελίες, Τελετή Αποφοίτησης και όπου αλλού κριθεί

# απαραίτητο από το Σχολείο.

**Δεν επιτρέπονται:**

* Τα κολάν παντελόνια, τα υπερβολικά στενά ή χαμηλόμεσα παντελόνια, ή οι υπερβολικά στενές ή κοντές φούστες.
* Γράμματα ή Σχέδια ή Λογότυπα στην ενδυμασία.
* Το αξύριστο πρόσωπο (τα μούσια, τα γένια).
* Βαμμένα μαλλιά ή ανταύγειες .
* Εξεζητημένο κόψιμο μαλλιών (περίεργα κουρέματα).
* Τα πολύ μακριά μαλλιά (αγόρια). Να μην πέφτουν στους ώμους και να μην

καλύπτουν το μέτωπο.

* Το δερμάτινο ή τζιν σακάκι/μπουφάν.
* Το μάζεμα του κάτω μέρους του παντελονιού και το ανέβασμα μέχρι τα

γόνατα.

* Τα σαντάλια/πέδιλα ούτε οι μπότες.
* Τα αμάνικα μπλουζάκια.
* Νύχια μακριά ή/και μεγάλα έντονα βαμμένα.
* Φόρμες εκτός της επιτρεπόμενης χρονικής περιόδου.
* Σκουλαρίκια για τα αγόρια.
* Πολλά σκουλαρίκια σε κάθε αυτί ( κορίτσια).
* Σκουλαρίκια στη μύτη, στα φρύδια, στη γλώσσα.
* Τα μεγάλα ντεκολτέ στις φανέλες των κοριτσιών.
* Μακιγιαρισμένο πρόσωπο.
* Κοντές φανέλες/ενδυμασίες που αφήνουν ακάλυπτο μέρος του σώματος.

**Στην περίπτωση που οι μαθητές/τριες παραβιάζουν τις οδηγίες για την στολή και την εμφάνιση λαμβάνονται παιδαγωγικά μέτρα σύμφωνα με τους κανονισμούς.**

# ΦΟΙΤΗΣΗ – ΑΠΟΥΣΙΕΣ

Η καθημερινή φοίτηση στο σχολείο είναι **υποχρεωτική** σύμφωνα με τους Περί Λειτουργίας των Δημόσιων Σχολείων Κανονισμούς ( ΚΔΠ/60/2017).

# (A) Μη πλήρης Φοίτηση:

# Παραπέμπονται σε ανεξέταση τον Ιούνιο στα εξεταζόμενα μαθήματα και σε όσα μαθήματα αποφασίσει ο Καθηγητικός Σύλλογος):

Μαθητές/τριες που σημείωσαν αριθμό απουσιών **από 120 μέχρι 134**, των δύο αριθμών συμπεριλαμβανομένων.

Μαθητές/τριες που κατά το δεύτερο τετράμηνο σημείωσαν αριθμό απουσιών από **60 μέχρι 67,** των δύο αριθμών συμπεριλαμβανομένων.

Μαθητές/τριες που σημείωσαν σε κάποιο μάθημα ή σε περισσότερα από ένα μαθήματα συνολικά απουσίες **περισσότερες του επταπλάσιου των περιόδων διδασκαλίας** που προβλέπει εβδομαδιαίως το πρόγραμμα που ισχύει κατά μάθημα.

Π.χ. για δίωρο μη εξεταζόμενο μάθημα (Θρησκευτικά) μαθητής που έχει σημειώσει περισσότερες από 14 απουσίες παρακάθεται σε ανεξέταση τον Μάιο/Ιούνιο.

ΣΗΜΕΙΩΣΗ: Μαθητές/τριες που παραπέμπονται λόγω μη πλήρους φοίτησης ή αδικαιολόγητα δεν προσήλθαν στις εξετάσεις εξετάζονται **ΜΟΝΟ ΓΡΑΠΤΑ** χωρίς να διατηρούν τη βαθμολογία των Τετραμήνων [πρέπει να γράψουν **ΔΕΚΑ** (10)]. Οι μαθητές/τριες εξετάζονται στην εξεταστέα ύλη και των δύο τετράμηνων.

**(Β) Στασιμότητα**

# Παραμένουν στάσιμοι:

****Μαθητές/τριες που σημείωσαν αριθμό απουσιών **μεγαλύτερο των 135, του αριθμού αυτού συμπεριλαμβανομένου**, ανεξάρτητα από την αιτία στην οποία οφείλονται.

**** Μαθητές/τριες που κατά το **δεύτερο τετράμηνο** έχουν σημειώσει **68** **ή και περισσότερες** απουσίες.

**** Μαθητές/τριες όταν απουσιάζουν αδικαιολόγητα από το πρόγραμμα ενισχυτικής διδασκαλίας πέραν του 20% του διδακτικού χρόνου του προγράμματος.

4. **Νοείται** ότι ο Καθηγητικός Σύλλογος σε περιπτώσεις μαθητών/τριων που παρουσιάζουν σοβαρά προβλήματα υγείας, συμπεριλαμβανομένης και της ψυχικής υγείας έχει τη διακριτική εξουσία να διαφοροποιηθεί από αυτά που προβλέπουν οι πρόνοιες των παραγράφων (1), 3 και (16) του κανονισμού 18 περί μη πλήρους φοίτησης, αν τούτο επιβάλλει το καλώς νοούμενο συμφέρον της εκπαίδευσης ή /και του/της μαθητή/τριας.

**5.** Απαιτούνται τεκμηριωμένα Ιατρικά Πιστοποιητικά από Κυβερνητικές Υπηρεσίες (παρακολούθηση από την Υπηρεσία Εκπαιδευτικής Ψυχολογίας του Υπουργείου Παιδείας Αθλητισμού και Νεολαίας ή τις Υπηρεσίες Ψυχικής Υγείας του Υπουργείου Υγείας, παραπομπή σε Ιατροσυμβούλιο) τα οποία θα έχουν προσκομιστεί **εγκαίρως και οπωσδήποτε όχι τις τελευταίες μέρες πριν τη λήξη των μαθημάτων ή την έναρξη των εξετάσεων**.

# (Γ) Υπολογισμός Απουσιών:

Για κάθε διδακτική περίοδο υπολογίζεται μια απουσία. Μαθητής/τρια που δικαιολογημένα απουσιάζει από το σχολείο και για μια έστω περίοδο διδασκαλίας, είναι υποχρεωμένος/η μετά την επάνοδό του/της στο σχολείο και οπωσδήποτε όχι αργότερα από 5 εργάσιμες ημέρες να φέρει ιατρικό πιστοποιητικό ή το ειδικό έντυπο, που χρησιμοποιείται από το σχολείο, συμπληρωμένο και υπογεγραμμένο από τους γονείς ή τον κηδεμόνα του. Σε περίπτωση αργοπορημένης παράδοσης του δικαιολογητικού απουσιών στον υπεύθυνο καθηγητή, οι απουσίες θα θεωρούνται ως πειθαρχικό παράπτωμα. **(Σημείωση: Κατά τους μήνες Μάιο και Ιούνιο ο μαθητής/τρια υποχρεούται να προσκομίσει το πιστοποιητικό όχι αργότερα από δύο (2) εργάσιμες ημέρες).**

Ο Καθηγητικός Σύλλογος δε δεσμεύεται από τις βεβαιώσεις, όταν έχει σχηματίσει δική του γνώμη για την αναλήθεια του προβαλλόμενου λόγου ασθενείας ή δε θεωρεί δικαιολογημένους άλλους λόγους για απουσία (είναι προς όφελος του μαθητή/τριας, όταν είναι κατορθωτό, να προσκομίζεται ιατρικό πιστοποιητικό).

Οι απουσίες των μαθητών, οι οποίες **οφείλονται σε αποβολή από το σχολείο, θεωρούνται αιτιολογημένες και προσμετρούν στο σύνολο των απουσιών**.

**(Δ) Κάλυψη Ύλης Λόγω απουσίας**

Μαθητής που απουσιάζει από το σχολείο για οποιοδήποτε λόγο, οφείλει να καλύψει τα κενά στα μαθήματα που έχασε κατά τη διάρκεια της απουσίας του και να κάνει την εργασία που ανέθεσε ο καθηγητής στο τμήμα.

Μαθητής που απουσιάζει κατά ή την πρώτη περίοδο από το Σχολείο, γίνεται δεκτός μετά από επικοινωνία με έναν από τους γονείς ή κηδεμόνες του.

# (Ε) Έξοδος από το Σχολείο

Ο/Η Μαθητής/τρια που έχει **σοβαρό λόγο** να φύγει από το Σχολείο, χρειάζεται **γραπτή άδεια εξόδου**. Η άδεια εκδίδεται μόνο από τον εφημερεύοντα Βοηθό Διευθυντή /τρια αφού πρώτα ειδοποιηθεί και παρουσιαστεί στο Σχολείο ο Γονιός ή ο Κηδεμόνας, για να πάρει από το Σχολείο και συνοδεύσει τον/την μαθητή/τρια.

Η Άδεια Εξόδου προσυπογράφεται και **από τον καθηγητή/τρια** της περιόδου στην οποία χορηγείται η άδεια, ο οποίος καταχωρεί σχετική απουσία στο απουσιολόγιο. Η γραπτή Άδεια Εξόδου επιστρέφεται στον Υπεύθυνο Τμήματος από τον μαθητή/τρια κατά την επάνοδο του στο Σχολείο, (υπογεγραμμένη από τον κηδεμόνα ή τον γιατρό). Άδειες Εξόδου **δε θα παραχωρούνται** στις περιπτώσεις που ο/η μαθητής/τρια:

(α) έχει προειδοποιημένο διαγώνισμα.

(β) την τελευταία περίοδο (εκτός ιδιαίτερα επείγουσες περιπτώσεις, οι οποίες αφορούν κυρίως ξαφνικά προβλήματα υγείας).

Η Διεύθυνση αντιμετωπίζει το πρόβλημα κατά την κρίση της και ενημερώνει συγχρόνως τους γονείς ή τον κηδεμόνα, καθώς και τον καθηγητή της περιόδου αποχώρησης του μαθητή/τριας.

Κατά τη διάρκεια λειτουργίας του σχολείου οι ενδιάμεσες απουσίες χωρίς άδεια αποτελούν πειθαρχικό παράπτωμα, το οποίο επιλαμβάνεται ο Υπεύθυνος Διοικητικός ΒΔ **(αφού γίνει γραπτή καταγγελία από τον Εκπαιδευτικό)**. Όταν απουσιάζει ο μαθητής αδικαιολόγητα από την τάξη ο καθηγητής **(α)** **ενημερώνει τον εφημερεύοντα Β.Δ.** (ο οποίος επικοινωνεί με τους γονείς του/της μαθητή/τριας) και **(β)** **μετέπειτα καταγγέλλει τον μαθητή/τρια**.

# 6. ΕΞΕΤΑΣΕΙΣ, ΠΡΟΑΓΩΓΗ ΚΑΙ ΑΠΟΛΥΣΗ

**(Α)** Η βαθμολογική κλίμακα με την οποία χαρακτηρίζεται η επίδοση Τετραμήνων των μαθητών και η οποία αναγράφεται στο δελτίου προόδου και απολυτηρίου είναι η ακόλουθη:

Άριστα : 19 έως 20

Πολύ Καλά : 16 έως 18

Καλά : 13 έως 15

Σχεδόν καλά : 10 έως 12

Αποτυχία : 1 έως 9

**(Β**) Ο κατώτερος βαθμός προαγωγής, δηλαδή η βάση, είναι «Σχεδόν Καλά» 10.

**(Γ)** Τα εξεταζόμενα μαθήματα στις τάξεις:

* **Α΄** είναι τα **Νέα Ελληνικά και τα Μαθηματικά.**
* **Β΄** **και Γ**΄ είναι τα **Νέα Ελληνικά, τα Μαθηματικά, η Ιστορία και τα Φυσικά (Φυσική-Χημεία-Βιολογία).**

**(Δ)** Μαθητές των οποίων η ετήσια επίδοσή είναι κάτω του 10 μετά τη λήξη των μαθημάτων είναι υποχρεωμένοι να παρακαθήσουν σε εξετάσεις τον Ιούνιο και στα μαθήματα αυτά.

**(Ε)** Ο τελικός βαθμός έτους στα **μη εξεταζόμενα μαθήματα** είναι ο μέσος όρος των βαθμών των δύο (2) Τετραμήνων.

**(ΣΤ)** Ο τελικός βαθμός έτους στα **εξεταζόμενα μαθήματα** είναι το άθροισμα των βαθμών των δύο (2) Τετραμήνων, σε ποσοστό 35% για κάθε τετράμηνο, και του βαθμού της Ενιαίας Τελικής Γραπτής Εξέτασης σε ποσοστό 30%.

**(Ζ)** Μαθητές που επιθυμούν να βελτιώσουν τον βαθμό τους σε μαθήματα, για τα οποία δεν προνοείται γραπτή εξέταση στο τέλος του χρόνου, δικαιούνται να παρακαθήσουν σε γραπτές εξετάσεις τον Ιούνιο στα μαθήματα αυτά. Προς τούτο απαιτείται γραπτή δήλωση εκ μέρους των ενδιαφερόμενων μαθητών πριν από τη λήξη των μαθημάτων. **Οι μαθητές εξετάζονται στην ύλη του έτους** και ο βαθμός του γραπτού, οποιοσδήποτε και αν είναι, υπολογίζεται στην εξαγωγή του βαθμού του έτους.

**(Η) Οι βαθμοί Β΄ Τετραμήνου** των **εξεταζόμενων μαθημάτων** θα πρέπει να ανακοινωθούν γραπτώς στους μαθητές από τους διδάσκοντες πριν από τη λήξη των μαθημάτων. **Οι βαθμοί των** **μη εξεταζόμενων** **μαθημάτων** θα πρέπει να ανακοινωθούν γραπτώς στους μαθητές από τους διδάσκοντες **πέντε (5) εργάσιμες ημέρες** πριν από τη λήξη των μαθημάτων.

**(Θ)** Για τους μαθητές που δικαιολογημένα κατά την κρίση του Καθηγητικού Συλλόγου δεν προσέρχονται στην κανονική γραπτή εξέταση, το σχολείο ορίζει δεύτερη σειρά εξέτασης αμέσως μετά την πρώτη σειρά εξέτασης.

# (Ι) Ανεξετάσεις Ιουνίου:

(α) Μαθητές οι οποίοι παραπέμπονται σε ανεξέταση τον Ιούνιο ( λόγω μη πλήρους φοίτησης ή επίδοσης) θα πρέπει να παρακολουθήσουν πρόγραμμα ανατροφοδότησης - ενισχυτικής/ υποστηρικτικής διδασκαλίας, ανάλογα με τις διαγνωσμένες ανάγκες τους. Το πρόγραμμα διαρκεί δύο (2) εβδομάδες και είναι υποχρεωτικό για τους μαθητές/τριες αυτούς/ες. Μαθητές/τριες που απουσιάζουν αδικαιολόγητα πέραν του 20% του προγράμματος παραμένουν ΣΤΑΣΙΜΟΙ/ΕΣ.

# (β) Ο μαθητής που παραπέμπεται σε ανεξέταση τον Ιούνιο (δεύτερο δεκαπενθήμερο) εξετάζεται γραπτά και προφορικά. Η γραπτή εξέταση προηγείται της προφορικής και τόσο η γραπτή εξέταση όσο και η προφορική εξέταση γίνονται από επιτροπή που απαρτίζεται από δύο (2) καθηγητές. Θεωρείται ότι ο μαθητής/τρια επιτυγχάνει σε μάθημα στην ανεξέταση Ιουνίου, αν ο μέσος όρος των βαθμών, στη γραπτή και προφορική εξέταση, είναι τουλάχιστον δέκα (10) και στη γραπτή εξέταση τουλάχιστον έξι (6).

**Σημείωση:**

Στην νομοθεσία υπάρχει πρόνοια που δίνει το δικαίωμα στον Καθηγητικό Σύλλογο να αυξήσει το βαθμό του γραπτού κατά μία ή δύο μονάδες. Δεν σημαίνει ότι αυτό είναι ΥΠΟΧΡΕΩΤΙΚΟ. Το κάθε παιδί που φοιτά στο Σχολείο έχειτην **Ατομική Ευθύνη** να μελετά και να διαβάζει ώστε η επίδοση του να είναι τουλάχιστον 10.

Δεν γίνεται αποδεκτό από το Σχολείο ο μαθητής/τρια να γράφει σε εξέταση 1,2,3,4 και να έχει την απαίτηση να του δίνονται μονάδες για να περάσει το μάθημα.

# 7. ΑΞΙΟΛΟΓΗΣΗ ΜΑΘΗΤΗ

**(α) Μορφή και περιεχόμενο διαγωνισμάτων:**

**Τα διαγωνίσματα μπορεί να είναι**:

* Ολιγόλεπτα στο μάθημα της ημέρας.
* Διάρκειας μιας διδακτικής περιόδου στο μάθημα της ημέρας (προειδοποιημένα).
* Διάρκειας μιας διδακτικής περιόδου σε ενότητα, κοινά ή όχι (προειδοποιημένα).
* Οι μαθητές θα πρέπει να είναι προετοιμασμένοι για όλα τα μαθήματα της ημέρας και να είναι σε θέση να εξεταστούν με τη συνηθισμένη προφορική ή γραπτή προειδοποιημένη εξέταση σε οποιαδήποτε από αυτά, παράλληλα με την ύπαρξη άλλου προειδοποιημένου διαγωνίσματος.
* Οι μαθητές δεν φεύγουν από την τάξη όταν τελειώσουν το διαγώνισμα ή τη γραπτή έκθεση. Παραμένουν σε αυτή, χωρίς να ενοχλούν τους υπόλοιπους που συνεχίζουν να γράφουν.
* Οι καθηγητές μεριμνούν ώστε να μην πραγματοποιούνται πέραν των τριών(3) διαγωνισμάτων μιας διδακτικής περιόδου, σε μία εβδομάδα.
* **Ο βαθμός του διαγωνίσματος σε καμία περίπτωση δεν θεωρείται και βαθμός του Τετραμήνου.** Ο βαθμός τετράμηνου εξαρτάται και από άλλα κριτήρια (πχ. η καθημερινή εργασία στην τάξη, η όλη προσπάθεια του κατά τη διάρκεια του μαθήματος, η συμμετοχή του στη διεξαγωγή του μαθήματος, η συνέπεια στην ετοιμασία της εργασίας που δίνεται για το σπίτι, το ενδιαφέρον που επιδεικνύει για το μάθημα) **και μπορεί να είναι χαμηλότερος ή ψηλότερος από τους βαθμούς των διαγωνισμάτων.**

# (β) Απουσία από το Διαγώνισμα

* Μαθητής/τρια που απουσιάζει από διαγώνισμα μπορεί να εξεταστεί από τον καθηγητή, γραπτά ή προφορικά το επόμενο μάθημα ή με πρώτη ευκαιρία, κατά την κρίση του καθηγητή(ενημερώνοντας φυσικά το μαθητή/τρια). Διαγωνίσματα σε μεμονωμένους μαθητές γίνονται σε εξαιρετικές περιπτώσεις. **Αν γίνονται σε περίοδο άλλου μαθήματος, πρέπει να ζητείται η άδεια του Διδάσκοντα.**
* Σκόπιμη απουσία από προειδοποιημένο διαγώνισμα δεν απαλλάσσει τον/την μαθητή/τρια που απουσιάζει από την υποχρέωση να υποστεί ανάλογη εξέταση, οποτεδήποτε κρίνει ο καθηγητής.
* Απουσία μαθητή/τριας κατά την περίοδο ή τις περιόδους που προηγούνται προειδοποιημένου διαγωνίσματος θα θεωρείται ως αδικαιολόγητη, εκτός κι αν η δικαιολογία για την απουσία κριθεί ικανοποιητική από τον αρμόδιο Β.Δ..
* Μαθητής/τρια που αρνείται να γράψει διαγώνισμα βαθμολογείται με μονάδα. **Αν απουσιάζει αδικαιολόγητα, σκόπιμα ή συστηματικά από προειδοποιημένο διαγώνισμα, υποπίπτει σε πειθαρχικό παράπτωμα που τιμωρείται και βαθμολογείται με μονάδα στο διαγώνισμα. Η απουσία από προειδοποιημένο διαγώνισμα, χρειάζεται να δικαιολογηθεί με ιατρικό πιστοποιητικό, εκτός αν ο διδάσκων/ουσα το μάθημα καθηγητής/τρια, πεισθεί ότι η απουσία ήταν δικαιολογημένη.**

# (γ) Επιστροφή Διαγωνισμάτων – Υπογραφή από τους γονείς:

Οι μαθητές/τριες οφείλουν να δείξουν τα διορθωμένα διαγωνίσματα/ασκήσεις στους γονείς/ κηδεμόνες τους για ενημέρωση και αυτοί με τη σειρά τους πρέπει απαραίτητα να υπογράψουν πάνω στο γραπτό, ως απόδειξη ότι έχουν λάβει γνώση. Όλα τα γραπτά επιστρέφονται υπογεγραμμένα στον/στην καθηγητή/τρια το πολύ μέσα σε τρεις ημέρες από την ημέρα που έχουν παραδοθεί. Απώλεια γραπτού με υπαιτιότητα του/της μαθητή/τριας ή αν **ο/η μαθητής/τρια δεν το επιστρέφει, ο διδάσκων/ουσα δεν παραδίνει την επόμενη γραπτή δοκιμασία, παρά μόνο ενημερώνει τον μαθητή/τρια για τον βαθμό του.** Οι γονείς μπορούν αν το επιθυμούν να δουν το γραπτό στο σχολείο. Ακόμη αν αλλοιώσει το διαγώνισμα ή πλαστογραφήσει την υπογραφή του γονιού ή κηδεμόνα, τότε αυτό θεωρείται σοβαρό παράπτωμα και συνεπάγεται λήψη παιδαγωγικών μέτρων.

# (δ) Δολίευση Διαγωνίσματος

Μαθητής/τρια που αποδεδειγμένα **συλλαμβάνεται να αντιγράφει** κατά τη διάρκεια διαγωνίσματος ή γραπτών τελικών εξετάσεων ή γενικά παρουσιάζει ή αποπειράται να παρουσιάσει ως δική του εργασία συμμαθητή του ή μέρος της ή συνεννοείται προφορικά ή άλλως πως κατά την ώρα της εξέτασης, διαπράττει σοβαρό πειθαρχικό παράπτωμα και τιμωρείται με:

(α) Άμεσο τερματισμό του διαγωνίσματος και παράδοση του γραπτού στον καθηγητή.

(β) Ο/η καθηγητής/τρια ή ο/η επιτηρητής/τρια αναγράφει απαραίτητα σχετική παρατήρηση στο γραπτό του/της μαθητή/τριας. Όπου είναι δυνατό επισυνάπτονται τα σχετικά τεκμήρια στο γραπτό του/της.

(γ) Βαθμολόγηση του γραπτού με μονάδα (1).

(δ) Επιβολή παιδαγωγικών μέτρων όπως προνοεί η νομοθεσία (αποβολή μέχρι δύο μέρες).

# 8. ΔΗΜΙΟΥΡΓΙΚΟΤΗΤΑ – ΔΡΑΣΗ - ΚΟΙΝΩΝΙΚΗ ΠΡΟΣΦΟΡΑ (Δ.Δ.Κ)

Όλες οι εξωδιδακτικές δραστηριότητες του σχολείου εντάσσονται στο Δ.Δ.Κ. Το πρόγραμμα είναι υποχρεωτικό για όλους τους μαθητές και η αποτίμηση της συμμετοχής του κάθε μαθητή σ΄ αυτό παρουσιάζεται σε ειδικό πιστοποιητικό αξιολόγηση Δ.Δ.Κ., που δίνεται στον μαθητή στο τέλος της σχολικής χρονιάς. Στο πρόγραμμα Δ.Δ.Κ. περιλαμβάνονται όλες οι δραστηριότητες που γίνονται εκτός των περιόδων διδασκαλίας και κατά τη διάρκεια του εργάσιμου χρόνου.

# ΣΥΜΠΕΡΙΦΟΡΑ ΜΑΘΗΤΩΝ (ΣΤΗΝ ΤΑΞΗ):

* Στις τάξεις **πρέπει να τηρείται το σχεδιάγραμμα θέσεων** που έχει συμφωνηθεί με τον Υπεύθυνο Καθηγητή. Επίσης ο υπεύθυνος τμήματος προμηθεύει όλους τους διδάσκοντες του τμήματος, με αντίγραφο θέσεων. Να αποφεύγεται κάθε ενέργεια που επηρεάζει την καθαριότητα και διαταράσσει την τάξη και ιδιαίτερα την ομαλή και αποδοτική διεξαγωγή του μαθήματος. Οι μαθητές φροντίζουν να έχουν πάντοτε μαζί τους βιβλία, τετράδια και όλα τα χρειώδη για το μάθημα, ώστε να μη χρειάζεται να τα δανείζονται από συμμαθητές τους.
* Να μην μεταφέρουν φαγητό και ποτά στην τάξη. Επιτρέπεται μπουκάλι με νερό.
* Δεν επιτρέπεται η κατοχή αιχμηρών αντικειμένων, μαρκαδόρων, συσκευών αναπαραγωγής ήχου/βίντεο, head-phone, έξυπνων συσκευών - ρολογιών.
* Να παρακολουθούν το μάθημα χωρίς να ενοχλούν. Νοείται ότι μαθητής/τρια που κοιμάται στο θρανίο κατά τη διάρκεια του μαθήματος προσβάλλει ανεπανόρθωτα τον ιερό σκοπό της παιδείας, τον διδάσκοντα καθηγητή/τρια και τον εαυτό του. Τέτοιου είδους πράξη αποτελεί πειθαρχικό παράπτωμα και η παραπομπή του μαθητή στον εφημερεύοντα Βοηθό Διευθυντή θεωρείται επιβεβλημένη.
* Σε περίπτωση που κάποιος καθηγητής/τρια καθυστερήσει να προσέλθει στην τάξη, να μένουν **έξω** από την αίθουσα **χωρίς να προκαλούν οχληρία** και ο Πρόεδρος ή μέλος του Συμβουλίου της τάξης να ειδοποιεί τον εφημερεύοντα Β.Δ.
* Σε περίπτωση απουσίας καθηγητή/τριας, οι μαθητές απασχολούνται υποχρεωτικά, σύμφωνα με το πρόγραμμα δημιουργικής απασχόλησης ή σύμφωνα με την κρίση του αναπληρωτή καθηγητή/τριας. Η μη συμμόρφωση στις οποιεσδήποτε διευθετήσεις θεωρείται πειθαρχικό παράπτωμα.
* Να φροντίζουν ώστε ο σχολικός χώρος να διατηρείται καθαρός, χρησιμοποιώντας τους καλάθους για τα σκουπίδια.
* Να φροντίζουν να διατηρούν καθαρά τα αποδυτήρια και τα αποχωρητήρια τηρώντας τους κανόνες υγιεινής.
* Να φροντίζουν να μη χρειάζεται να βγουν από την τάξη κατά τη διάρκεια του μαθήματος, εκτός αν είναι απόλυτη ανάγκη.
* Να σέβονται και να προστατεύουν τη σχολική περιουσία. Σε περίπτωση σκόπιμης πρόκλησης ζημιάς είναι υποχρεωμένοι να πληρώσουν για την επανόρθωσή της και να υποστούν τις συνέπειες του παραπτώματος με παιδαγωγικά μέτρα.

**Θρανία:** Δεν αναγράφεται οτιδήποτε στο θρανίο. Ο κάθε μαθητής έχει την ευθύνη της διατήρησης του θρανίου του καθαρού.

**Κινητά τηλέφωνα**: Με βάση τους κανονισμούς για τη λειτουργία των δημόσιων σχολείων η χρήση ηλεκτρονικών συσκευών **απαγορεύεται αυστηρά κατά τη διάρκεια του μαθήματος, των εκδηλώσεων και των συγκεντρώσεων**. **Τα κινητά τηλέφωνα των μαθητών πρέπει να είναι απενεργοποιημένα και να τοποθετούνται στη σχολική τσάντα πριν την έναρξη του μαθήματος. Η χρήση κινητού τηλεφώνου ή άλλων τεχνολογικών μέσων στην τάξη ή απλή θέαση τους στο θρανίο αποτελεί πειθαρχικό παράπτωμα και ο μαθητής/τρια θα υποστεί τα παιδαγωγικά μέτρα που προνοούν οι κανονισμοί λειτουργίας των Δημόσιων Σχολείων.** Οι γονείς δεν στέλνουν μηνύματα ή καλούν το κινητό του παιδιού τους κατά τη διάρκεια των μαθημάτων.

Το σχολείο δε φέρει καμιά ευθύνη για τυχόν απώλεια μη σχολικού εξοπλισμού ή ζημιά του κινητού τηλεφώνου οποιουδήποτε/οποιασδήποτε μαθητή/τριας .

**Κάμερες:** Απαγορεύεται αυστηρά η χρήση κάμερας μέσα στην τάξη και γενικότερα στον σχολικό χώρο.

# Περιουσία του σχολείου:

Ο/Η μαθητής/τρια σέβεται την περιουσία του σχολείου και διατηρεί τους χώρους καθαρούς. Διατηρεί καθαρά τα θρανία, τις καρέκλες, την έδρα, τους τοίχους, τις πινακίδες, τα παγκάκια και δε γράφει και δεν καταστρέφει την περιουσία του σχολείου. Σε περίπτωση ζημίας τότε έχει την ευθύνη να τα καθαρίσει αν αυτό είναι εφικτό ή υποχρεούται να καταβάλει χρηματική αποζημίωση ( έναντι απόδειξης).

# Ανακοινώσεις στις τάξεις:

Ανακοινώσεις γίνονται στις τάξεις μόνο από τους εκπαιδευτικούς. Σε καμιά περίπτωση δε γίνονται ανακοινώσεις από το Κεντρικό Μαθητικό Συμβούλιο, αν δεν υπάρχει έγκριση από τη Διεύθυνση.

# ΣΤΟ ΔΙΑΛΕΙΜΜΑ:

Στη διάρκεια των διαλειμμάτων όλοι πρέπει να βγαίνουν από τις αίθουσες διδασκαλίας στην αυλή. Η αίθουσα ανοίγει και κλειδώνεται πάντοτε από τον διδάσκοντα/διδάσκουσα καθηγητή/τρια.

Οι εφημερεύοντες καθηγητές/τριες, φροντίζουν να ανοίγουν τις αίθουσες / εργαστήρια, σε περίπτωση που μαθητές/τριες έχουν μάθημα σε άλλη τάξη και επιθυμούν να τοποθετήσουν τη βαλίτσα τους στην τάξη που θα έχουν μάθημα την επόμενη περίοδο. Ο/Η μαθητής/τρια υπακούει στις υποδείξεις των εφημερευόντων καθηγητών/τριων.

**Εξωσχολικοί:** Η συναναστροφή με εξωσχολικούς αποτελεί **σοβαρό πειθαρχικό** **παράπτωμα,** το οποίο τιμωρείται πολύ αυστηρά. Οι μαθητές/τριες οφείλουν να μην υποβοηθούν με τη στάση τους στην παραβίαση του σχολικού χώρου από εξωσχολικούς, οφείλουν να απομακρύνονται από αυτούς και να ειδοποιούν αμέσως τους εφημερεύοντες καθηγητές. Δεν επιτρέπεται να προσκαλούνται εξωσχολικοί στο Σχολείο (έστω κι αν είναι γνωστοί ή συγγενείς). Εξωσχολικός μπορεί να επικοινωνεί με μαθητή/τρια μόνο μετά από άδεια της Διεύθυνσης του Σχολείου. Η συνομιλία με εξωσχολικούς σας καθιστά συνυπεύθυνους/ες και συνένοχους/ες με άμεσο επακόλουθο τη λήψη πειθαρχικών μέτρων.

**Έξοδος από το Σχολείο**: Η έξοδος των μαθητών/τριων από το Σχολείο στη διάρκεια των διαλειμμάτων, χωρίς τη γραπτή άδεια του αρμόδιου Β.Δ., συνιστά σοβαρό πειθαρχικό παράπτωμα.

**Αίθουσες καθηγητών**: Οι μαθητές/τριες δεν μπαίνουν στις αίθουσες καθηγητών για κανένα λόγο.

**Φωτοτυπίες**: Απαγορεύεται η έξοδος των μαθητών/τριών από το μάθημα για να βγάλουν φωτοτυπίες.

# ΣΤΟ ΚΥΛΙΚΕΙΟ:

Οι μαθητές/τριες προσέρχονται στο κυλικείο μόνο κατά τις ώρες των διαλειμμάτων. Επιβάλλεται να ακολουθείται η σειρά προτεραιότητας στις καθορισμένες θυρίδες της κάθε τάξης χωρίς φωνές και σπρωξίματα. **Μετά το κτύπημα του κουδουνιού για είσοδο στις τάξεις και στην αλλαγή συνεχόμενων περιόδων, οι μαθητές/τριες δεν πηγαίνουν στην καντίνα για αγορά προϊόντων. Απαγορεύεται αυστηρά η προσέλευση στην καντίνα κατά τη διάρκεια των μαθημάτων ή κατά τη μετάβαση στο Κλειστό Γυμναστήριο για συγκέντρωση/γυμναστική.**

Το κυλικείο **θα πρέπει να κλείνει** μετά το κτύπημα του κουδουνιού για μάθημα.

# ΣΤΙΣ ΚΟΙΝΕΣ ΣΥΓΚΕΝΤΡΩΣΕΙΣ:

Η παρουσία όλων των μαθητών/τριων και καθηγητών/τριών στις κοινές συγκεντρώσεις είναι απαραίτητη και υποχρεωτική. Οι μαθητές προσέρχονται έγκαιρα μετά το διακοπτόμενο κτύπημα του κουδουνιού και κάθονται ή στέκονται στις θέσεις που έχουν προκαθοριστεί χωρίς άσκοπες μετακινήσεις, συζητήσεις ή σχόλια, και παρακολουθούν προσεκτικά τις εκδηλώσεις ή ανακοινώσεις και με τον πρέποντα σεβασμό. Το αντίθετο αποτελεί παράπτωμα και θα επιβάλλονται Παιδαγωγικά Μέτρα.

# Κάπνισμα (συμβατό ή ηλεκτρονικό):

* Το κάπνισμα απαγορεύεται σε όλους τους χώρους του σχολείου. Συνιστά πειθαρχικό παράπτωμα. Μαθητής/τρια που καπνίζει στον σχολικό χώρο παρανομεί και επιβάλλονται οι ποινές που προβλέπονται από τους Κανονισμούς Λειτουργίας των Σχολείων (2017).
* Εξυπακούεται ότι δεν επιτρέπεται άλλοι μαθητές/τριες να συνοδεύουν ή να συναναστρέφονται μαθητή/τρια την ώρα που καπνίζει. Με τη στάση τους αποδέχονται την πράξη του/της συμμαθητή/τριας τους και τον ενθαρρύνουν. Επομένως επιβαρύνουν και τη δική τους θέση συμμετέχοντας στο πειθαρχικό παράπτωμα.

# Τσίχλες, τούρτες, μπάλες, μουσική:

Απαγορεύεται το μάσημα τσίχλας κατά τη διάρκεια των μαθημάτων και των εκδηλώσεων του Σχολείου. Επίσης απαγορεύεται αυστηρά η μεταφορά τούρτας στο Σχολείο για οποιοδήποτε λόγο. Η μεταφορά μπάλας στο Σχολείο δεν επιτρέπεται. Τέλος απαγορεύεται η μεταφορά στο σχολικό χώρο συσκευών που εκπέμπουν μουσική. Το Σχολείο φροντίζει για τη Δημιουργική Απασχόληση των μαθητών μέσω Δράσεων τις οποίες οργανώνει κατά τα Διαλείμματα ή σε άλλο χρόνο.

# ΠΕΙΘΑΡΧΙΚΑ ΠΑΡΑΠΤΩΜΑΤΑ

Οποιαδήποτε παράβαση των πιο πάνω κανονισμών αποτελεί πειθαρχικό παράπτωμα και τιμωρείται ανάλογα. Όλα τα πιο κάτω θεωρούνται πειθαρχικά παραπτώματα και για κάθε ένα επιβάλλεται ανάλογη ποινή:

* Η απουσία από μάθημα χωρίς άδεια.
* Η συστηματική καθυστέρηση προσέλευσης των μαθητών/τριών στο σχολείο/στην τάξη.
* Η μη συμμόρφωση στο θέμα της στολής και εμφάνισης.
* Η προσκόμιση αναληθών πιστοποιητικών για δικαιολόγηση απουσιών.
* Η χωρίς γραπτή άδεια έξοδος από την τάξη ή το σχολείο σε ώρες λειτουργίας του (αναπλήρωση ή κενή), εκδήλωση, διάλειμμα.
* Η απρεπής συμπεριφορά στην τάξη ή στην αυλή του σχολείου.
* Η σκόπιμη καθυστέρηση μετά από διάλειμμα, μετά το μάθημα της Γυμναστικής ή το μάθημα σε ειδικές αίθουσες.
* Η παρεμπόδιση της διεξαγωγής του μαθήματος.
* Η πρόσκληση και συνομιλία με εξωσχολικούς.
* Η αναιδής ή προσβλητική συμπεριφορά, προφορική ή γραπτή προς καθηγητή/τρια και οποιοδήποτε άλλο μέλος του προσωπικού του Σχολείου.
* Η οικειοποίηση (κλοπή) αντικειμένων που ανήκουν σε άλλο μαθητή/τρια ή σε καθηγητή/τρια.
* Η απρεπής και μη κόσμια συμπεριφορά σε συγκεντρώσεις ή εορτασμούς.
* Η αντιγραφή κατά τη διάρκεια διαγωνίσματος.
* Η μη επιστροφή διαγωνίσματος.
* Η χρήση οποιασδήποτε μορφής βίας (λεκτική, σωματική, ψυχολογική).
* Η καταστροφή ή κλοπή ή απόπειρα κλοπής σχολικής περιουσίας π.χ. ζημιές σε θρανία, τοίχους και άλλο σχολικό εξοπλισμό.
* Η παρενόχληση στο πρόγραμμα δημιουργικής απασχόλησης.
* Το κάπνισμα.
* Η επέμβαση σε οποιαδήποτε έγγραφα του σχολείου (απουσιολόγιο, διαγώνισμα, ανακοινώσεις) κ.α.
* Η χρήση κινητού τηλεφώνου ή άλλων ηλεκτρονικών συσκευών ή και η απλή θέαση τους στο θρανίο κατά τη διάρκεια του μαθήματος ή εκδηλώσεων. Απαγορεύεται η φωτογράφιση, βιντεογράφηση, ηχογράφηση, η δημοσίευση και αναπαραγωγή σχετικού υλικού.
* Άλλες συμπεριφορές ή ενέργειες που δεν αρμόζουν στη μαθητική ιδιότητα και προκαλούν αναστάτωση ή δυσλειτουργία του σχολείου.

**Σημείωση: Για τα πειθαρχικά παραπτώματα των μαθητών/τριων ενημερώνονται με επιστολή ή μήνυμα ή τηλεφωνικώς οι γονείς ή οι κηδεμόνες**.

# ΣΩΜΑΤΙΚΟΣ ΕΛΕΓΧΟΣ /ΕΛΕΓΧΟΣ ΤΣΑΝΤΑΣ

# Στις περιπτώσεις που υπάρχει ΥΠΟΝΟΙΑ ότι τίθεται θέμα ασφάλειας της σωματικής ακεραιότητας ή της ζωής του/της ίδιου/ίδιας του/της μαθητή/τριας ή άλλων μαθητών/τριων, δύο εντεταλμένοι εκπαιδευτικοί του ιδίου φύλου με τον/την μαθητή/τρια επιθεωρούν τη σχολική τσάντα του/της ή προβαίνουν και σε σωματικό έλεγχο του/της για ύπαρξη επικίνδυνων αντικειμένων ή και ουσιών.

# Σε περίπτωση που θα εντοπιστούν επικίνδυνα αντικείμενα ή και ουσίες, ειδοποιούνται οι γονείς/κηδεμόνες του/της μαθητή/τριας ή η Αστυνομία.

# Σε περίπτωση που ο/η μαθητής/τρια αρνηθεί τον σωματικό έλεγχο της τσάντας του/της, θα οδηγείται (με την τσάντα) στο γραφείο του Διευθυντή/ντριας, θα μένει κάτω από την επίβλεψή του, μέχρι να ειδοποιηθούν οι γονείς/κηδεμόνες του/της να έρθουν στο σχολείο.

# Αφού ενημερωθούν οι γονείς/κηδεμόνες για τις υποψίες/υπόνοιες μας, θα τους ζητηθεί να μας δώσουν την άδεια για σωματικό έλεγχο ή έλεγχο της τσάντας, κάτι που θα γίνει μπροστά τους.

# Αν και οι γονείς/κηδεμόνες αρνηθούν, τότε θα ειδοποιείται η Αστυνομία και με άδεια του Διευθυντή θα κάνουν τον σωματικό έλεγχο ή τον έλεγχο της τσάντας.

# Αν βρεθεί κάτι επικίνδυνο (π.χ. μαχαίρι, σιδερογροθιά, κροτίδες, ναρκωτικά κ.ά.), την υπόθεση θα την αναλάβει η Αστυνομία και θα ενεργήσει όπως προνοούν οι νόμοι του κράτους.

# ΠΑΙΔΑΓΩΓΙΚΑ ΜΕΤΡΑ ΚΑΙ ΔΙΑΓΩΓΗ

Τα παιδαγωγικά μέτρα αποβλέπουν στη βελτίωση του μαθητή/τριας και την ενίσχυση της υπευθυνότητας και της αυτοπειθαρχίας του, καθώς επίσης και στη διασφάλιση της δημοκρατικής ζωής, που αποτελεί προϋπόθεση για την εύρυθμη και αποδοτική λειτουργία της σχολικής μονάδας μέσα στην εκπαιδευτική κοινότητα.

# Παιδαγωγικά μέτρα και όργανα λήψης τους:

1.Παιδαγωγικός διάλογος – Διδάσκων Καθηγητής/τρια, Βοηθός Διευθυντής/τρια, Βοηθός Διευθυντής/τρια Α΄, Διευθυντής/τρια.

1. Παρατήρηση - Διδάσκων Καθηγητής/τρια, Βοηθός Διευθυντής/τρια, Βοηθός Διευθυντής/τρια Α΄, Διευθυντής/τρια.
2. Επίπληξη - Διδάσκων Καθηγητής/τρια, Βοηθός Διευθυντής/τρια, Βοηθός Διευθυντής/τρια Α΄, Διευθυντής/τρια.
3. Κοινή γραπτή συμφωνία μεταξύ εκπαιδευτικού και μαθητή/τριας – Διδάσκων Καθηγητής/τρια (αν κριθεί απαραίτητο υπογράφει κι ο γονιός).
4. Αποπομπή από την τάξη και παραπομπή στη Διεύθυνση – Διδάσκων Καθηγητής/τρια. Ακολουθεί τεκμηριωμένη γραπτή καταγγελία.
5. Αποζημίωση για φθορά περιουσίας η οποία καταβάλλεται από τον γονέα/κηδεμόνα του μαθητή για φθορά περιουσίας των σχολείων – Βοηθός Διευθυντής/τρια, Βοηθός Διευθυντής/τρια Α’, Διευθυντής/τρια.
6. Εκτέλεση κοινωφελούς σχολικής εργασίας που θα στοχεύει κυρίως στην αξιοποίηση των ικανοτήτων/δεξιοτήτων του/της μαθητή/τριας προς όφελος της σχολικής κοινότητας. Η εκτέλεση της σχολικής εργασίας πραγματοποιείται κατά τη διάρκεια λειτουργίας του σχολείου, πλην των διαλειμμάτων υπό την επίβλεψη προσωπικού που ορίζεται από Βοηθό Διευθυντή/τρια., Βοηθό Διευθυντή/τρια Α’, Διευθυντή/τρια, Πειθαρχικό Συμβούλιο, Καθηγητικό Σύλλογο.
7. Αποβολή ως δύο μέρες – Βοηθός Διευθυντής/τρια, Βοηθός Διευθυντής/τρια Α΄.
8. Γραπτή προειδοποίηση με κοινοποίηση προς τους γονείς για αλλαγή τμήματος – Παιδαγωγική Ομάδα.
9. Αλλαγή τμήματος (γίνεται μόνο μια φορά) – Καθηγητικός Σύλλογος.
10. Αποβολή 1 – 4 μέρες – Διευθυντής/τρια.
11. Αποβολή 1-6 μέρες – Πειθαρχικό Συμβούλιο.
12. Αποβολή 1-8 μέρες – Καθηγητικός Σύλλογος.
13. Αποβολή από το σχολείο που φοιτά για πάντα με δικαίωμα εγγραφής σε άλλο σχολείο – Καθηγητικός Σύλλογος:

* Η αποβολή μέχρι δύο (2) ημέρες δύναται να επιβάλλεται με αναστολή.
* Ο/Η Διευθυντής/τρια ή ο/η Β.Δ. Α’ ή οποιοσδήποτε άλλος Β.Δ. μπορούν να επιβάλουν τα προβλεπόμενα από τους παρόντες Κανονισμούς παιδαγωγικά μέτρα και στη συνέχεια να ενημερώσουν το Β.Δ. που έχει τη διοικητική ευθύνη του τμήματος του επηρεαζόμενου μαθητή.
* Νοείται ότι η επιβολή των παιδαγωγικών μέτρων δεν εφαρμόζεται απαραίτητα κλιμακωτά.

Για παραπτώματα και συμπεριφορές που δεν περιλαμβάνονται στον ως άνω πίνακα, ο Διευθυντής αποφασίζει, τηρουμένων των πιο πάνω αναλογιών, για το όργανο στο οποίο θα παραπέμπει και θα τύχει διαχείρισης η κάθε περίπτωση.

Για τα παραπτώματα και τις συμπεριφορές που αναφέρονται στον πιο κάτω πίνακα, μπορούν να ληφθούν διαζευκτικά οποιαδήποτε από τα παιδαγωγικά μέτρα που αναφέρονται στην Τρίτη στήλη του πίνακα, αφού ληφθεί υπόψη η συμπεριφορά του μαθητή στο σύνολό της.

|  |  |  |  |
| --- | --- | --- | --- |
| **ΣΥΜΠΕΡΙΦΟΡΑ** | | | **ΠΡΟΤΕΙΝΟΜΕΝΑ ΠΑΙΔΑΓΩΓΙΚΑ ΜΕΤΡΑ**  **{ΚΑΝ. 22.(2)(α)}** |
| 1. Φοίτηση, εμφάνιση, γενική συμπεριφορά | (α) Συστηματική καθυστέρηση προσέλευσης στην τάξη. | | ΚΑΝΟΝΙΣΜΟΣ 22.(2)(α) (i-iv, vii, viii) |
| (β) Απουσία από μάθημα ή σχολική εκδήλωση χωρίς άδεια ή αδικαιολόγητη απουσία από το σχολείο. | | ΚΑΝΟΝΙΣΜΟΣ 22.(2)(α) (i-iv, vii, viii) |
| (γ) Αποχώρηση από το σχολείο ή σχολική εκδήλωση χωρίς άδεια. | | ΚΑΝΟΝΙΣΜΟΣ 22.(2)(α) (i-iv, vii, viii) |
| (δ) Έξοδος από το σχολικό χώρο χωρίς άδεια. | | ΚΑΝΟΝΙΣΜΟΣ 22.(2)(α) (i-iv, vii, viii) |
| (ε) Ψευδείς δηλώσεις – παραποίηση και/ή καταστροφή σχολικών εγγράφων. | | ΚΑΝΟΝΙΣΜΟΣ 22.(2)(α) (i-iv, vii, viii) |
| (στ) Παρά τις συστάσεις, συστηματική παρέκκλιση από τους κανονισμούς για ευπρεπή εμφάνιση. | | ΚΑΝΟΝΙΣΜΟΣ 22.(2)(α) (i-iv, vii, viii) |
| (ζ) Παρεμπόδιση της ομαλής διεξαγωγής μαθήματος ή άλλων σχολικών εκδηλώσεων. | | ΚΑΝΟΝΙΣΜΟΣ 22.(2)(α) (i-v, vii, viii) |
| (η) Κινητά τηλέφωνα ή άλλα παρόμοια ηλεκτρονικά μέσα: | (i) Παρουσία κινητού τηλεφώνου, εκτός ώρας διαλείμματος (τάξη / συγκέντρωση / εκδήλωση). | ΚΑΝΟΝΙΣΜΟΣ 22.(2)(α) (i-iv, vii, viii) |
| (ii) Ενεργοποίηση κινητού τηλεφώνου, εκτός ώρας διαλείμματος (τάξη / συγκέντρωση / εκδήλωση). | ΚΑΝΟΝΙΣΜΟΣ 22.(2)(α) (i-iv, vii, viii) |
| (iii) Χρήση κινητού τηλεφώνου κατά τη διάρκεια της ημέρας, εκτός ώρας διαλείμματος (τάξη / συγκέντρωση / εκδήλωση). | ΚΑΝΟΝΙΣΜΟΣ 22.(2)(α) (i-iv, vii, xi) |
| (iv) Παραβίαση προσωπικών δεδομένων με τη χρήση κινητού τηλεφώνου: | ΚΑΝΟΝΙΣΜΟΣ 22.(2)(α) (xi-xiv) |
| **Νοείται ότι σε όλες τις πιο πάνω περιπτώσεις (η)(i-iv), ο εκπαιδευτικός αφαιρεί το κινητό τηλέφωνο από το μαθητή, αφού αυτό απενεργοποιηθεί, παραδίνεται στη Γραμματεία του σχολείου και του επιστρέφεται με τη λήξη των μαθημάτων της ημέρας.** |  |
| (θ) Κυκλοφορία με μηχανοκίνητο όχημα στο σχολικό χώρο σε ώρα λειτουργίας του σχολείου, πλην της προσέλευσης και αποχώρησης στο ή από το σχολείο. | | ΚΑΝΟΝΙΣΜΟΣ 22.(2)(α) (i-iv, vii, viii, xi) |
| (ι) Χρήση ιδιωτικού μεταφορικού μέσου σε εκδρομή ή άλλη σχολική εκδήλωση σε εργάσιμο χρόνο. | | ΚΑΝΟΝΙΣΜΟΣ 22.(2)(α) (iv, vii, viii, xi, xii) |
| (κ) Αδικαιολόγητη συναναστροφή με εξωσχολικούς κατά τη διάρκεια λειτουργίας του σχολείου χωρίς άδεια | | ΚΑΝΟΝΙΣΜΟΣ 22.(2)(α) (i-iv, vii, viii) |
| (λ) Δολίευση ή απόπειρα δολίευσης κατά τη διάρκεια γραπτής εξέτασης, γραπτού δοκιμίου, διαγωνίσματος και γραπτού σχολικού διαγωνισμού. | | ΚΑΝΟΝΙΣΜΟΣ 22.(2)(α) (i-iv, vii, viii) |
| (μ) Προώθηση προϊόντων, επιχειρήσεων, και άλλων εμπορικών δραστηριοτήτων. | | ΚΑΝΟΝΙΣΜΟΣ 22.(2)(α) (vii, viii, xi, xii) |
| 1. Κάπνισμα και χρήση οινοπνευματωδών ποτών στο σχολικό χώρο ή σε σχολικές εκδηλώσεις. | (α) Κάπνισμα. | | ΚΑΝΟΝΙΣΜΟΣ 22.(2)(α) (i-v, viii, ix) |
| (β) Κατοχή, χρήση και εμπορία οινοπνευματωδών ποτών στον σχολικό χώρο, σε σχολικές εκδηλώσεις ή άλλες συναφείς δραστηριότητες των σχολείων | | ΚΑΝΟΝΙΣΜΟΣ 22.(2)(α) (i-iv, vii, viii, xi) |
| 1. Αδικήματα κατά της πριουσίας που αφορούν το σχολείο ή το προσωπικό του σχολείου ή τους μαθητές ή σχολικό λεωφορείο, τα οποία έγιναν κατά τη διάρκεια εργάσιμου ή μη εργάσιμου χρόνου. | (α) Κλοπή/απόπειρα κλοπής εντός ή εκτός σχολικού χώρου. | | ΚΑΝΟΝΙΣΜΟΣ 22.(2)(α) (i-iv, vi-viii, xi, xii) |
| (β) Αναγραφή υβριστικών προσβλητικών ή άλλων συνθημάτων. | | ΚΑΝΟΝΙΣΜΟΣ 22.(2)(α) (i-iv, vii, viii) |
| (γ) Κακόβουλη ζημιά περιουσίας εκτός ή εντός σχολικού χώρου. | | ΚΑΝΟΝΙΣΜΟΣ 22.(2)(α) (i-iv, vi-viii, xi, xii) |
| (ε) Εμπρησμός/απόπειρα εμπρησμού. | | ΚΑΝΟΝΙΣΜΟΣ 22.(2)(α) (vi-viii, xi, xii) |
| 1. Κατοχή και μεταφορά επικίνδυνων αντικειμένων στο σχολικό χώρο ή σε σχολικές εκδηλώσεις. |  | | ΚΑΝΟΝΙΣΜΟΣ 22.(2)(α) (i-vi, viii, ix, xii, xiii) |
| 1. Αδικήματα | (α) Υβριστική ή ρατσιστική ή προσβλητική ή σεξιστική συμπεριφορά ή/και λεκτική, συμπεριλαμβανομένης της διαδικτυακής ή ηλεκτρονικής. | | ΚΑΝΟΝΙΣΜΟΣ 22.(2)(α) (i-v, vii, viii, xi) |
| (β) Σεξουαλική παρενόχληση. | | ΚΑΝΟΝΙΣΜΟΣ 22.(2)(α) (i-v, vii-xiv) |
| (γ) Εκφοβιστική και απειλητική συμπεριφορά. | | ΚΑΝΟΝΙΣΜΟΣ 22.(2)(α) (v, vii-xiv) |
| (δ) Σωματική ή ψυχολογική βία με ή χωρίς αντικείμενο. | | ΚΑΝΟΝΙΣΜΟΣ 22.(2)(α) (i-v, vii-xiv) |
| (ε) Σωματική βία σεξουαλικής φύσεωνς | | ΚΑΝΟΝΙΣΜΟΣ 22.(2)(α) (xii-xiv) |
| 1. Παράνομη κατοχή-χρήση-εμπορία διακίνηση ναρκωτικών φαρμάκων, ψυχοτρόπων ουσιών, εκτός αν χρησιμοποι-ούνται αποδεδειγ-μένα με ιατρική συνταγή. |  |  | ΚΑΝΟΝΙΣΜΟΣ 22.(2)(α) (i-iv, vii, xiv) |

# Διαγωγή

Η διαγωγή των μαθητών χαρακτηρίζεται στο τέλος κάθε Τετραμήνου, καθώς και στο τέλος της σχολικής χρονιάς με απόφαση του Καθηγητικού Συλλόγου ως: Κοσμιοτάτη, Κοσμία, Καλή, Επίμεμπτη, Κακή.

Η διαγωγή στο έτος χαρακτηρίζεται ως Κοσμιοτάτη, μόνο όταν έστω και σε ένα (1) τετράμηνο η διαγωγή του μαθητή, έχει χαρακτηριστεί ως κοσμιοτάτη.

Σε περίπτωση που η μείωση διαγωγής έχει σημειωθεί σε ένα από τα δύο τετράμηνα, ο Καθηγητικός Σύλλογος αποφασίζει για τον χαρακτηρισμό της διαγωγής του Έτους.

Σε περίπτωση μειωμένης διαγωγής και στα δυο τετράμηνα, η διαγωγή έτους ΔΕΝ μπορεί να χαρακτηριστεί ως Κοσμιοτάτη.

# 13. ΜΑΘΗΤΙΚΑ ΣΥΜΒΟΥΛΙΑ

Τα Μαθητικά Συμβούλια υπηρετούν τους πιο κάτω σκοπούς:

* Βοηθούν τα παιδιά να συνειδητοποιήσουν τη μεγάλη σημασία των δημοκρατικών θεσμών και συντελούν στη δημιουργία ελεύθερων, υπεύθυνων και δημοκρατικών ανθρώπων και πολιτών.
* Συμβάλλουν στην ανάπτυξη της αυτοπειθαρχίας, του αλληλοσεβασμού και του ελεύθερου διαλόγου ανάμεσα στους μαθητές, οι οποίοι βοηθούνται επίσης στην κοινωνικοποίηση, την ανάπτυξη της πρωτοβουλίας, του συναισθήματος ευθύνης και του πνεύματος συνεργασίας, φιλαλληλίας και αδελφοσύνης.
* Καλλιεργούν επίσης τα πνευματικά, καλλιτεχνικά και αθλητικά ενδιαφέροντα των μαθητών, και παράλληλα ενισχύουν τη συνεργασία με τον Διευθυντή του Σχολείου, τον Καθηγητικό Σύλλογο και τον Σύνδεσμο Γονέων και αναπτύσσουν φιλικές σχέσεις με τα Μαθητικά Συμβούλια άλλων σχολείων.
* Εξυπηρετούν και υποστηρίζουν τα συμφέροντα και δικαιώματα των μαθητών και συμβάλλουν στην προώθηση και επίλυση μαθητικών προβλημάτων.

Ο θεσμός των Μαθητικών Συμβουλίων είναι η εφαρμογή της δημοκρατίας στην πράξη μέσα στο σχολείο. Η συμμετοχή του μαθητή στα Μαθητικά Συμβούλια τού παρέχει την ευκαιρία να αναδείξει τις ηγετικές του ικανότητες και να προσφέρει ταυτόχρονα τις υπηρεσίες του στους συμμαθητές του και στο σχολείο.

# Κανονισμοί Λειτουργίας Μαθητικών Συμβουλίων

* Το Συμβούλιο του Τμήματος (Σ.Τ.) είναι **πενταμελές** και εκλέγεται από όλους τους μαθητές/τριες του τμήματος με **μυστική ψηφοφορία,** στην παρουσία του Υπεύθυνου Καθηγητή και ενός ακόμη μέλους του εκπαιδευτικού προσωπικού. Σε περίπτωση ισοψηφίας γίνεται κλήρωση. **Οι εκλογές γίνονται την τρίτη εβδομάδα μετά την έναρξη των μαθημάτων.**
* Το Σ.Τ. καταρτίζεται σε σώμα ευθύς αμέσως μετά την εκλογή του **με μυστική** **ψηφοφορία ανεξάρτητα με τον αριθμό ψήφων που συγκέντρωσαν** και αποτελείται από πέντε μέλη: Πρόεδρο, Αντιπρόεδρο, Γραμματέα, Ταμία και Υπεύθυνο Βιβλιοθήκης – Περιβάλλοντος – Ευπρεπισμού της τάξης.

**Οι εκλεγέντες διεκδικούν τις θέσεις ανεξάρτητα από τις ψήφους που συγκέντρωσε ο καθένας στην ψηφοφορία.**

* Δικαίωμα για να υποβάλουν υποψηφιότητα για εκλογή στο Σ.Τ. έχουν όλοι οι μαθητές που η διαγωγή τους χαρακτηρίστηκε ως Κοσμιοτάτη κατά την προηγούμενη σχολική χρονιά, ανεξάρτητα από τη μείωση της διαγωγής σε τετράμηνο.
* Μέλος του Σ.Τ. χάνει το αξίωμά του, αν υποπέσει σε πειθαρχικό παράπτωμα που χαρακτηρίζεται ως σοβαρό από τον Καθηγητικό Σύλλογο ή απουσιάζει αδικαιολόγητα από τρεις συνεδρίες του Συμβουλίου ή δε συμμορφώνεται με τους κανονισμούς λειτουργίας του.
* Το Σ.Τ. συνεδριάζει τακτικά και είναι υπεύθυνο για το Τμήμα, ιδιαίτερα για τη διατήρηση της καθαριότητας και της ευκοσμίας της τάξης, για τις πινακίδες, για τον ορισμό των επιμελητών και για άλλα θέματα που απασχολούν τους μαθητές και το τμήμα. Θέτει στον Υπεύθυνο Καθηγητή διάφορα προβλήματα που απασχολούν το τμήμα και συζητά μαζί του. (Συζητούνται θέματα όπως: η εμφάνιση της τάξης, η πειθαρχία, η ευημερία, οι σχέσεις, το ωρολόγιο και το αναλυτικό πρόγραμμα, οι μεθοδολογικές προσεγγίσεις των διδασκόντων, τα βιβλία, οι διάφοροι εορτασμοί και οι εκδηλώσεις κ.τ.λ.)
* **Ο Ταμίας του Τμήματος εισπράττει από όλους τους μαθητές και τις μαθήτριες** σε τακτά διαστήματα χρηματικό ποσό, το οποίο χρησιμοποιείται για τις ανάγκες του τμήματος καθώς και ως εισφορά στο ΚΜΣ ή για αγαθοεργούς σκοπούς, αφού προηγουμένως ενημερωθεί ο Υπεύθυνος Καθηγητής.
* **Ο Γραμματέας του τμήματος τηρεί τα πρακτικά των συνεδριών** και είναι υπεύθυνος για τις ανακοινώσεις του Συμβουλίου.
* Από τους εκπροσώπους των τμημάτων εκλέγεται το Κεντρικό Μαθητικό Συμβούλιο, το οποίο εκπροσωπεί όλους τους μαθητές.
* Εκπρόσωποι του Κ.Μ.Σ. συμμετέχουν στην ετοιμασία των Εσωτερικών Κανονισμών Λειτουργίας του σχολείου τους, στο Συμβούλιο Διεύθυνσης και στο Πειθαρχικό Συμβούλιο και καλούνται σε Επιτροπές και σε συνεδρίες του Καθηγητικού Συλλόγου.

# 14. ΔΙΑΔΙΚΑΣΙΑ ΑΝΤΙΜΕΤΩΠΙΣΗΣ ΠΡΟΒΛΗΜΑΤΟΣ

Για την αντιμετώπιση οποιουδήποτε προβλήματος ή θέματος που αφορά στο Τμήμα:

* Ο μαθητής ή οι μαθητές αποτείνονται στο Συμβούλιο του Τμήματος.
* Το Συμβούλιο επιλαμβάνεται του θέματος, όταν αυτό αφορά ολόκληρο το τμήμα και ενημερώνει τον Υπεύθυνο Καθηγητή.
* Ο Υπεύθυνος Καθηγητής συζητά το θέμα με το Συμβούλιο ή και με την ολομέλεια του τμήματος.
* Ο Υπεύθυνος Καθηγητής, με βάση τις συγκεκριμένες αποφάσεις και σε στενή συνεργασία με το Συμβούλιο, αντιμετωπίζει το θέμα-πρόβλημα.
* Αν η φύση του θέματος – προβλήματος απαιτεί και την εμπλοκή της Διεύθυνσης, ο Υπεύθυνος Καθηγητής αναφέρεται στον υπεύθυνο του τμήματος Β.Δ., που επιλαμβάνεται του θέματος – προβλήματος, ακολουθώντας την καθορισμένη διαδικασία.
* Ο Β.Δ., αν το κρίνει σκόπιμο ή το ζητήσουν οι εμπλεκόμενοι στο θέμα - πρόβλημα, αναφέρει την περίπτωση στον Διευθυντή του Σχολείου.
* Ευαίσθητα, λεπτά ή εμπιστευτικά θέματα – προβλήματα πρέπει να τυγχάνουν διακριτικής διερεύνησης, με την εμπλοκή των Καθηγητών Συμβουλευτικής και Επαγγελματικής Αγωγής (Κ.Σ.Ε.Α.), πάντοτε με σεβασμό της προσωπικότητας και με την περιφρούρηση της αξιοπρέπειας του μαθητή ή των μαθητών που αντιμετωπίζουν ευαίσθητα και εμπιστευτικής φύσεως προβλήματα.
* Για την αντιμετώπιση προσωπικού θέματος – προβλήματος ο ενδιαφερόμενος μαθητής, εκτός από τον Σύμβουλο Καθηγητή, μπορεί να απευθύνεται στον Υπεύθυνο για το Τμήμα του Καθηγητή, τον Βοηθό Διευθυντή/τρια ή, αν είναι απόλυτα αναγκαίο, στον Διευθυντή/τρια.

Για την αντιμετώπιση προσωπικών προβλημάτων κάθε είδους (οικογενειακών, συναισθηματικών, οικονομικών, σχολικών), οι μαθητές προτρέπονται να ζητούν τη βοήθεια του Γραφείου της Συμβουλευτικής και Επαγγελματικής Αγωγής (Σ.Ε.Α.), που έχει την αρμοδιότητα και την ευθύνη για τον χειρισμό τέτοιων προβλημάτων. Το Γραφείο χειρίζεται τα θέματα αυτά ως άκρως εμπιστευτικά και ενεργεί και συμβουλεύει προς το καλώς νοούμενο συμφέρον του μαθητή.

**15. ΕΞΩΣΧΟΛΙΚΕΣ ΔΡΑΣΤΗΡΙΟΤΗΤΕΣ (ΔΙΟΡΓΑΝΩΣΗ ΧΟΡΩΝ-ΕΚΔΡΟΜΩΝ)**

Η Διεύθυνση και οι Καθηγητές του Γυμνασίου Αγίου Αθανασίου δεν έχουν καμιά απολύτως σχέση με τη διοργάνωση χορού, πάρτι ή εκδρομών από τα Μαθητικά Συμβούλια του σχολείου ή άλλους εξωσχολικούς παράγοντες και ως εκ τούτου ούτε φέρουν ούτε είναι δυνατό να φέρουν καμιά ευθύνη για τους μαθητές/τριες που συμμετέχουν.

Σύμφωνα με εγκύκλιο του Υπουργείου Παιδείας και Πολιτισμού Υ.Π.Π. 109/77/12.11.1999 και Υ.Π.Π./109/77/3/28.2.1997 τέτοιες εκδηλώσεις δεν επιτρέπονται και είναι αντίθετες με τους Κανονισμούς Λειτουργίας των σχολείων. **Η χρήση του ονόματος του σχολείου προκειμένου να εξασφαλισθεί η σχετική άδεια από τους γονείς, αποτελεί πειθαρχικό παράπτωμα.**

# 16. ΠΕΙΘΑΡΧΙΚΟ ΣΥΜΒΟΥΛΙΟ

Σε κάθε σχολείο λειτουργεί Πειθαρχικό Συμβούλιο, με πρόεδρο τον Δ/ντή ή εκπρόσωπο του Βοηθό Διευθυντή Α’ ή έναν Βοηθό Διευθυντή ως εκπρόσωπό του και μέλος έναν καθηγητή, τον υπεύθυνο του Τμήματος, τον Πρόεδρο του Κεντρικού Μαθητικού Συμβουλίου ή εκπρόσωπο του, και τον Πρόεδρο του Συμβουλίου του τμήματος του μαθητή που παραπέμπεται. Εκπρόσωπος του Συνδέσμου Γονέων μπορεί να είναι παρών ως παρατηρητής χωρίς δικαίωμα ψήφου (αποχωρεί κατά τη διαδικασία της λήψης της απόφασης).

Στο Πειθαρχικό Συμβούλιο παραπέμπονται από τον Διευθυντή/ντρια περιπτώσεις σοβαρής μορφής παραβατικότητας, **οι οποίες εξετάζονται σε διάστημα δεκαπέντε** **ή το πολύ τριάντα εργάσιμων ημερών,** ανάλογα με τη σοβαρότητά τους.

Σε περίπτωση που μαθητής θα παραπεμφθεί στο Πειθαρχικό Συμβούλιο, θα έχει την ευκαιρία να εκθέσει τα γεγονότα και να αναπτύξει τα επιχειρήματά του. Θα ενημερωθούν ταυτόχρονα και οι γονείς/κηδεμόνες του, οι οποίοι θα έχουν, επίσης, την ευκαιρία να εκφράσουν την άποψή τους ενώπιον του Πειθαρχικού Συμβουλίου. Ο Πρόεδρος του Πειθαρχικού, πριν από την εκδίκαση του παραπτώματος, μπορεί, αν αυτό απαιτηθεί έστω και από ένα μέλος ή από τους γονείς / κηδεμόνες του μαθητή, να έχει γραπτή ενημέρωση από τον οικείο Εκπαιδευτικό Ψυχολόγο, εφόσον ο μαθητής παρακολουθείται ήδη από αυτόν.

* Όταν ο κηδεμόνας του μαθητή ή ο ίδιος ο μαθητής **δεν παρουσιαστούν** στο Πειθαρχικό Συμβούλιο μετά από γραπτή ενημέρωσή τους για την ημερομηνία σύγκλησής του, **το Πειθαρχικό Συμβούλιο εκδικάζει την περίπτωση στην απουσία τους.**
* Τα πρακτικά των συνεδριών του Πειθαρχικού Συμβουλίου τηρεί ο πρακτικογράφος του Καθηγητικού Συλλόγου **ο οποίος δε συμμετέχει στις διαδικασίες του Πειθαρχικού Συμβουλίου.**

Οι πιο πάνω κανονισμοί θεωρούνται ως ένα χρήσιμο εργαλείο για την εύρυθμη λειτουργία της σχολικής μονάδας και έχουν ένα παιδαγωγικό χαρακτήρα. Μη τήρησή τους συνεπάγεται την επιβολή πειθαρχικών μέτρων που θα επιβάλλονται κατά την κρίση της Διεύθυνσης και σύμφωνα πάντα με τους Κανονισμούς Λειτουργίας των Σχολείων Μέσης Εκπαίδευσης.

Τέτοια πειθαρχικά μέτρα είναι δυνατόν να αποφευχθούν αν όλοι στο σχολείο λειτουργήσουμε μέσα σε πνεύμα αλληλοσεβασμού, κατανόησης, συνεργασίας και αλληλεγγύης.

**17. ΓΟΝΕΙΣ ΚΑΙ ΚΗΔΕΜΟΝΕΣ ΜΑΘΗΤΩΝ**

Φυσικός κηδεμόνας του μαθητή είναι ο πατέρας και η μητέρα του. Κανένας άλλος δεν μπορεί να είναι κηδεμόνας, εκτός και αν οριστεί κηδεμόνας με γραπτή δήλωση στη Διεύθυνση του Σχολείου κατά την εγγραφή του μαθητή (αποδεκτά έγγραφα κηδεμονίας είναι αυτά που ορίζονται από το Κράτος και τις αρμόδιες Υπηρεσίες του).

* Προσέρχονται για να εγγράψουν τα τέκνα τους και με την υπογραφή τους αναλαμβάνουν όλες τις υποχρεώσεις προς το Σχολείο που απορρέουν από την ιδιότητα του κηδεμόνα.
* Για την επιτυχία του κοινού σκοπού της αγωγής και της μόρφωσης των μαθητών θεωρείται απαραίτητη η συνεργασία του Σχολείου με τους γονείς/κηδεμόνες.
* Οι γονείς/κηδεμόνες πρέπει να φροντίζουν για τη δημιουργία καλών σχέσεων με το εκπαιδευτικό προσωπικό του Σχολείου και να ανταποκρίνονται στις προσκλήσεις του Σχολείου για κάθε θέμα που αφορά στον μαθητή. Δεν πρέπει να παραβλέπουν ότι η εμπιστοσύνη του μαθητή στο Σχολείο ενισχύεται και από τη θετική στάση των Γονέων προς το Σχολείο και τον καθηγητή.
* Γενικώς οι γονείς/κηδεμόνες πρέπει να λαμβάνουν γνώση και να μελετούν με προσοχή τις ανακοινώσεις και τις οδηγίες που στέλνει το Σχολείο, οι οποίες θα αναρτώνται στην ιστοσελίδα του Σχολείου: gym-ag-athanasios-lem@schools.ac.cy ή/και θα αποστέλλονται στα κινητά τηλέφωνα των γονέων/κηδεμόνων με μήνυμα.
* Οι γονείς/κηδεμόνες **ευθύνονται εξ ολοκλήρου για την τακτική και ανελλιπή φοίτηση των παιδιών τους.** Κατά τη διάρκεια της φοίτησης των μαθητών που βρίσκονται υπό την κηδεμονία τους, παρακολουθούν τους μαθητές με το μεγαλύτερο δυνατό ενδιαφέρον, εποπτεύουν και ελέγχουν την επιμέλεια, τη συμπεριφορά και το ήθος τους. Οτιδήποτε σχετικό προσέξουν το γνωστοποιούν στη Διεύθυνση.
* Κάθε φορά που δημιουργείται ένα θέμα το οποίο σχετίζεται με ένα συγκεκριμένο μαθητή και πρόκειται να απασχολήσει το Σχολείο, οπρώτος που πρέπει να ενημερωθεί είναι ο γονέας/κηδεμόνας ο οποίος με τη σειρά του θα συνεργαστεί με το Σχολείο.
* Σε περίπτωση που μαθητής/τρια έχει παραπεμφθεί στο Πειθαρχικό Συμβούλιο ο πρόεδρος του Συμβουλίου ενημερώνει τον γονέα/κηδεμόνα του/της μαθητή/τριας για την εναντίον του/της μαθητή/τριας καταγγελία. Ο γονέας/κηδεμόνας του καταγγελλόμενου/ης μαθητή/τριας καλείται να εκφράσει την άποψή του ενώπιον του Πειθαρχικού Συμβουλίου.
* Για τη συμμετοχή του/της μαθητή/τριας σε εκδηλώσεις για τις οποίες δεν υπάρχει σχετική πρόβλεψη από την κείμενη νομοθεσία είναι απαραίτητο να υπάρχει έγκριση του κηδεμόνα.
* Συναντήσεις των γονέων/κηδεμόνων των μαθητών με τους καθηγητές και τη Διεύθυνση του Σχολείου γίνονται κατά την ημέρα και περίοδο που ο κάθε εκπαιδευτικός έχει ορίσει. Το πρόγραμμα συναντήσεων κοινοποιείται στους γονείς/κηδεμόνες στην αρχή της σχολικής χρονιάς.
* Υποχρέωση των γονέων/κηδεμόνων είναι να συμμετέχουν στις κοινές παιδαγωγικές συναντήσεις γονέων/κηδεμόνων και εκπαιδευτικού προσωπικού που οργανώνονται από το Σχολείο και θεωρούνται απαραίτητες, με σκοπό την ενημέρωση των γονέων/κηδεμόνων για το παιδαγωγικό έργο του Σχολείου και για τη γενικότερη συμπεριφορά των παιδιών τους. Οι ενημερωμένοι γονείς/κηδεμόνες συμβάλλουν θετικά στη διαμόρφωση του σχολικού κλίματος προς όφελος των μαθητών μας.
* Οι γονείς/κηδεμόνες μεριμνούν για τη τήρηση των σχολικών κανονισμών και διατάξεων από μέρους των παιδιών τους, ενημερώνουν τη Διεύθυνση του Σχολείου για τυχόν ζητήματα που επηρεάζουν τη φοίτηση, την επίδοση και τη συμπεριφορά του παιδιού τους. Οφείλουν να παρευρίσκονται μετά από πρόσκληση του σχολείου στην εξέταση παραπτωμάτων του/της μαθητή/τριας που κηδεμονεύουν.
* **Παροτρύνουν τα παιδιά τους να μην ζητούν αχρείαστες άδειες εξόδου. Κλείνετε τα οποιαδήποτε ραντεβού των παιδιών σας (π.χ. Ιατρικά) τα απογεύματα και όχι κατά την διάρκεια των μαθημάτων**. Οι πολλές απουσίες δηλώνουν ότι το παιδί σας δεν φοιτά κανονικά και έτσι από τη μια δεν παίρνει τις απαιτούμενες γνώσεις και από την άλλη κινδυνεύει από τον μεγάλο αριθμό απουσιών.
* Φροντίζουν για την έγκαιρη εκπλήρωση των οικονομικών και άλλων υποχρεώσεων των μαθητών προς το σχολείο, σύμφωνα με τους Κανονισμούς και τις σχετικές αποφάσεις του Αρμόδιου Σώματος.
* Ενημερώνουν άμεσα τη διεύθυνση του σχολείου για τυχόν απρόβλεπτη ή προβλεπόμενη απουσία του παιδιού τους από το σχολείο.
* Επίσης υποχρεούνται να προσκομίσουν σχετικό δικαιολογητικό για τις απουσίες του παιδιού τους, εντός χρονικού διαστήματος πέντε (5) εργάσιμων ημερών μετά την επάνοδο του μαθητή στο σχολείο και εντός δύο (2) εργάσιμων ημερών κατά την περίοδο Μαΐου/Ιουνίου. Σε περίπτωση μη υποβολής εντός των συγκεκριμένων χρονικών διαστημάτων το σχολείο διατηρεί το δικαίωμα να μην αποδεχθεί το σχετικό δικαιολογητικό.
* Όταν κληθούν από το Διευθυντή/τρια, προσέρχονται στο Σχολείο για ζητήματα που αναφέρονται στους κηδεμονευομένους τους και οφείλουν να διατηρούν στενή και σταθερή επαφή με το σχολείο και να μετέχουν στις συγκαλούμενες από το Διευθυντή/τρια ειδικές συγκεντρώσεις Γονέων/Κηδεμόνων.
* Οφείλουν **να ενημερώνουν το συντομότερο και γραπτώς το σχολείο για τυχόν αλλαγή της διεύθυνσης διαμονής ή και των τηλεφώνων επικοινωνίας τους, καθώς και για τυχόν αλλαγή της κηδεμονίας του παιδιού.** Σε περίπτωση ανάθεσης ή αφαίρεσης με δικαστική απόφαση της κηδεμονίας από τον ένα ή και από τους δύο γονείς, ο αναλαμβάνων την κηδεμονία ενημερώνει γραπτώς το σχολείο, προσκομίζοντας και σχετική τεκμηρίωση.
* Οι γονείς/κηδεμόνες για οποιοδήποτε αίτημά τους πρέπει να απευθύνονται στο Γραφείο της Διεύθυνσης.

**Ο Σύνδεσμος Γονέων και Κηδεμόνων** αποτελεί τη συλλογική έκφραση της άποψης των γονέων και κηδεμόνων των μαθητών και το Σχολείο χρειάζεται και επιδιώκει τη συνεργασία μαζί τους, **παρόλο που το εκπαιδευτικό έργο ανήκει στην αρμοδιότητα και ευθύνη των εκπαιδευτικών και της Διοίκησης του Σχολείου.** Τα θέματα όμως της παιδαγωγικής λειτουργίας, των ενδοσχολικών και εξωσχολικών εκδηλώσεων και γενικότερα το κλίμα στον σχολικό χώρο επηρεάζονται από την καλή συνεργασία των εκπαιδευτικών και του Συνδέσμου Γονέων και Κηδεμόνων.

**18. ΠΡΟΣΕΥΧΗ**

Ανακοίνωση του Υπουργείου Παιδείας, Πολιτισμού, Αθλητισμού και Νεολαίας για την πρωινή προσευχή στα σχολεία (15 Οκτωβρίου 2019):

Το υπουργείο Παιδείας, Πολιτισμού, Αθλητισμού και Νεολαίας επισημαίνει ότι οι εκπαιδευτικοί οφείλουν να μεριμνούν, ώστε να γίνεται πρωινή προσευχή στην τάξη τους. Τα παιδιά που δεν επιθυμούν να συμμετάσχουν, παραμένουν ήσυχα, σεβόμενα την ιερή στιγμή των υπόλοιπων παιδιών.

**19. ΕΘΝΙΚΟΣ ΥΜΝΟΣ**

Κατά τη διάρκεια του Εθνικού Ύμνου όλοι οι μαθητές, ανεξάρτητα από την εθνικότητά τους, στέκονται με προσοχή και σεβασμό.

# Συντακτική Επιτροπή

Οι εσωτερικοί κανονισμοί είναι αποτέλεσμα συλλογικής εργασίας της επιτροπής εσωτερικών κανονισμών στην οποία συμμετέχουν ο Διευθυντής του Σχολείου, εκπρόσωπος της Διεύθυνσης του Σχολείου, δύο μέλη του Καθηγητικού Συλλόγου, δύο μέλη του Κεντρικού Μαθητικού Συμβουλίου και ένα μέλος του Διοικητικού Συμβουλίου του Συνδέσμου Γονέων και Κηδεμόνων.